Soha nem szállhatsz le a keresztről

Egy bizonyos Sebestyén atya a templomdombon található Krisztus-keresztnél időzött, és már régóta azért imádkozott, hogy legalább egyszer, egy napra átvállalhassa a kereszten az Úr helyét. Egyszer aztán a Mester azt mondta neki: „Rendben, egy napra helyet cserélünk. Te feljössz ide a keresztre, s én leszek egy napig helyetted a plébánián a szolgálatos. Csak egyet ne felejts: soha, semmiért nem szállhatsz le a keresztről. Ki kell rajta tartanod.

Az atya örömmel és buzgón mindent megígért, és felment a keresztre. Ahogy ott függött, arra járt egy gazdag ember, kezében pénzes táskát tartva. Letette a kereszt alá a táskát, és így imádkozott: „Uram, köszönöm, hogy gazdaggá tettél és sikereket adtál az üzletben. Segíts, hogy a következő üzletem is bőséggel fizessen!” Ezzel felkerekedett, ám a táskáját ottfelejtette. Kisvártatva egy szegényesen öltözött fiatalember közeledett, kopott táskájával. Letette a kereszt alá a földre a táskát, és buzgón könyörgött: „Ó, Uram, nem találtam itthon munkát, éhezik a családom. Ki kell utaznom Amerikába, egy óra múlva indul a hajóm. Kérlek, vigyázz a családomra!” Ezzel tovább is indult, ám véletlenül az ottfelejtett táskát vette magához. Nemsokára szegényes öltözéke miatt rendőrök állították meg, hogy igazolja magát. Amikor kinyitották a táskát, nem hittek a szemüknek a rengeteg pénz láttán. Mindjárt meg is bilincselték az ifjút, hogy bizonyára lopta valahonnan, és már vitték is, hiába tiltakozott kétségbeesetten. Az atya ezt már nem bírta nézni. Leugrott a keresztről, és utánuk futott, mindent elmagyarázott a rendőröknek, akik így elengedték a fiút, a táskát pedig elvitték és visszaadták a gazdag embernek. Az atya örömmel várta vissza Jézust, aki azonban azt mondta: – Mondtam, hogy ne szállj le a keresztről! – De Uram, hiszen mindent jóvá tettem, ami itt el lett rontva! – Azt gondolod? A gazdag ember fegyverüzletbe fekteti a pénzét, és emiatt háború fog kitörni, a fiú hajója pedig elsüllyed, ő meghal. Ha hagytad volna a dolgokat úgy történni, ahogyan vannak, akkor élne a fiú, és nem törne ki háború.”

